b'\n_START_ARTICLE_\nSteve Bruce\n_START_SECTION_\nManchester United\n_START_PARAGRAPH_\nBruce spilte sin f\xc3\xb8rste kamp for Manchester United da laget slo Portsmouth FC 19. desember 1987, og med spill i 21 av Manchester Uniteds resterende 22 ligakamper bidro han til klubbens f\xc3\xb8rste topp-to-plassering i engelsk 1. division (den gang \xc3\xb8verste liga innen engelsk fotball). Da laget havnet midt p\xc3\xa5 tabellen etter den p\xc3\xa5f\xc3\xb8lgene sesongen, hentet Alex Ferguson flere nye spillere til klubben, blant disse Gary Pallister, som august 1989 ble hentet fra Middlesbrough. Midtstopperduoen ble av Gary Neville 2006 omtalt som den beste i klubbens historie. Bruce og Pallister var midtstopperpar p\xc3\xa5 laget som vant FA-cup-finalen i 1990 etter at Crystal Palace FC ble sl\xc3\xa5tt i omkampen._NEWLINE_Manchester United ble f\xc3\xb8rste engelske lag til \xc3\xa5 stille i Cupvinnercupen etter opphevingen av sanksjonene etter Heysel-tragedien. Dette skjedde i 1990-91-sesonger da engelske fotballklubber hadde v\xc3\xa6rt utestengt i kontinentale turneringer i fem \xc3\xa5r. Bruce spilte fast for laget under turneringen og scoret tre m\xc3\xa5l p\xc3\xa5 veien mot finalen, hvor Manchester United m\xc3\xb8tte Barcelona. Bruce var n\xc3\xa6r scoring i finalen, men Mark Hughes endret retning p\xc3\xa5 ballen og ble f\xc3\xb8lgelig kreditert for scoringen i en kamp som endte 2\xe2\x80\x931. Dette var en sesong med s\xc3\xa6rlig mange nettkjenninger for Bruce, som st\xc3\xa5r notert med 13 scoringer i 1. divisjon og totalt 19 scoringer alle turneringer sammenlagt. Han spilte ogs\xc3\xa5 ligacup-finalen p\xc3\xa5 Wembley Stadium, hvor Manchester United tapte for 2.-divisjonslaget Sheffield Wednesday.'